Steinhoff se Heather Sonn bedank | Netwerk24
Steinhoff se Heather Sonn bedank
Deur Elvira Wood 18 Mei 2020 09:05
Heather Sonn Foto: Bloomberg
Heather Sonn, voorsitter van Steinhoff se direksie, het bedank.
Sonn het Maandag in 'n verklaring op die JSE se nuusdiens Sens gesê Gamiro Ventures, 'n maatskappy waarin sy 'n belang besit, het "onwetend" 'n transaksie met Geros Financial Services voltooi.
Dit lyk glo nou asof dié transaksie deur Steinhoff gefinansier is.
"Ek het in Desember 2017 versoek dat hierdie transaksie op die lys geplaas word vir ondersoek deur PwC toe 'n naam in die aandeelstruktuur van die aandeelhouer van Geros herken is as 'n naam wat ook in die Viceroy-verslag verskyn het.
"Ongelukkig het dit twee jaar geduur om tot 'n gevolgtrekking te kom oor die aard van die verhouding tussen die maatskappy en Geros, maar daar was destyds verskeie prioriteite vir die maatskappy," sê sy in die verklaring.
"Ek sou, gegrond op wat ek nou weet, sekere onthullings gedoen het," sê sy verder.
Sonn sê aangesien sy daarop aandring dat lede van die maatskappy se direksie en die raadgewende direksie aan die hoogste bestuurstandaarde moet voldoen, is dit net reg dat sy dit ook op haarself toepas.
Sonn is 'n groot aandeelhouer in 'n beleggingsmaatskappy genaamd Gamiro, wat 'n beherende aandeelhouer is in 'n maatskappy genaamd Blake and Associates.
Die JD-groep is een van Blake se kliënte. Die JD-groep word op sy beurt deur Pepkor Bpk. besit, wat 'n filiaal van Steinhoff Investment Holdings is.
Blake is een van 'n paneel eksterne skuldinvorderaars wat deur die JD-groep gekontrakteer is, en is onderhewig aan dieselfde bepalings en voorwaardes as ander diensverskaffers.
Die diensverhouding tussen die JD-groep en Blake het reeds bestaan lank voordat die JD-groep deel geword het van Steinhoff, en nog vóórdat Gamiro vir Blake gekoop het.
In 2017 het Gamiro 'n opsie verkry om 'n belang in Blake te verkry van ('n filiaal van) Geros.
Sonn het van 15 Mei 2017 tot 17 Januarie 2018 in die direksie van Blake gedien.
Peter Wakkie, adjunk-voorsitter van die raadgewende direksie van Steinhoff, sê in die verklaring dat daar gevind is dat Sonn op geen manier deel gehad het aan die rekenkundige ongerymdhede wat by Steinhoff gebeur het nie.